钦定古今图书集成/明伦汇编/交谊典/第065卷 > 《为贺拔员外上李相公启》前人
## 钦定古今图书集成/明伦汇编/交谊典/第065卷 > 《为贺拔员外上李相公启》前人

某启：某闻被彩饰于无用之姿，斯须或可；垂休光于
不报之地，始卒攸难。至有马疲而尚服轻轩，席敝而
犹存华幄，推仁则极，备用无闻，虽有切于恋思，且自
量其涯分。呜呼！某者，今甚类焉。翰柔莫申，语苦难听，
聊凭笺素，用写肺肠。伏惟少霁尊严，猥赐披省。某伏
思早岁，仰累深知。龙尾贻讥，敢通交契；牛心前啖，实
愧时才。世故推迁，年华荏苒。葭灰檀火，屡变于寒暄；
灵济泥泾，遂分于清浊。羁杂管札，僶勉弦歌，名汗柳
营，颜惭花县。竟以千金乏产，三径无归，初服莫从，迷
津亟问。属者伏幸相公羹梅调味，川楫济时，起塌翼
于冲风，活枯鳞于涸辙。登诸兰署，辖彼芸签。台阁移
文，语薛夏而无取；东南才子，并张率以何能？未报前
叨，旋承后顾。版图被召，花幕分荣。牧驽骀于皂栈之
中，刻蚣蝑于乐悬之上。势高足跌，道泰身屯，未竭私
诚，已婴沈痼。况某素无灵气，夙昧摄生，乏单豹养内
之功，阙王吉实下之效。湫底莫适，节宣失中。然犹深
愿待年少，酬厚德。三医毕访，百药皆投。竟非无妄之
灾，莫见有瘳之候。滨于九死，敻彼十旬，取暖则烦，加
寒必痢。发宁支弁，带不成围。谢述心虚，方兹未逮。田
光精竭，比此犹强，岂可尚占职员，但尸俸入，久尘物
议，且速残骸。况相公职统薄违，时登众寡，任崇按比，
务系孤终。职是宾僚，岂宜虚旷？固不可下私微物，曲
降深慈，悯将尽于桑榆，妨得材于杞梓。是以推枕兴
感，摄“衾占辞。愿申敛迹之期，以赎旷官之咎。祗听裁
旨，用息兢惶。必也旧履留恩，遗簪结念。恤以孀孤非
少，婚嫁未终。不使衰羸，便辞禄仕。致乎外地，晞以末
光。未乖念录之仁，稍减忧惭之累。亚尹诸府，别乘近
郊。负荷无羞，𫗴餬有继。则犹冀逢十全之艺，延一日
之生。重发门墙，再就埏埴。是所愿也，非所望也。”词多
力殆，感极涕繁。避席承言，未卜曾参之侍；封函抒款，
畏遗殷浩之书。瞻望清光，实动魂守。伏惟特赐鉴察。